Pištoľ

Pištoľ alebo pištoľa je ručná palná zbraň s krátkou hlavňou.

Slovo pištoľ je pravdepodobne odvodené od názvu husitskej palnej zbrane píšťaly, i keď niektoré zdroje uvádzajú iný pôvod. Napr. od talianskeho mesta Pistoia.Pistol. in Wolf, A. (ed.), 2006: Britannica Concise Encyclopedia, 2006. Encyclopædia Britannica, Inc, Chicago, s. 1504

Pod pojem pištoľ sa niekedy zahŕňajú tak samonabíjacie pištole, ako aj revolvery. Laici zase často chybne používajú slovo revolver na označenie samonabíjacej pištole.

 Dejiny 
náhľad|Pištoľ francúzskeho námorníctva, model 1849, fungujúca na princípe mechanizmu Zápalka (zbrane)
Rozvoj kolieskového zámku v 16. storočí podnietil vznik prvých pištolí, ktoré postupne prešli do výzbroje jazdeckých armád. Najstaršie pištole mali ťažkú pažbu vyrobenú z kosti, tvrdého dreva alebo železa, zakončenú guľatou hlavicou. Pištole nabíjané spredu boli najrozšírenejšie, ale našli sa už aj zadovky. Neskôr sa pažby odľahčili, predpažbie siahalo až k ústiu hlavne. V priebehu ďalších storočí sa začali používať pištole s kresadlovým zámkom a neskôr s perkusným zapaľovaním. V 19. storočí sa civilné pištole hojne používali v súbojoch.

Snaha zvýšiť rýchlosť streľby, resp. skrátiť čas potrebný na nabíjanie viedol k vývoju pištolí s viacerými hlavňami. Tento princíp pretrval dodnes u deringerov, miniatúrnych zbraní s dvomi až štyrmi hlavňami. Iný spôsob, ako vystreliť zo zbrane viackrát, bolo použitie revolverového zásobovania – otočného valca s viacerými nábojovými komorami, umiestneného za hlavňou. Pôvodne sa tento princíp používal nielen u krátkych palných zbraní, teda revolverov, ale aj u pušiek a karabín.

Prvé pištole so zásobníkom, tzv. samonabíjacie pištole sa objavili v 90. rokoch 19. storočia. Borchardt 1893 bola prvá pištoľ so zásobníkom umiestneným v pažbe.

 Konštrukcia 
náhľad|Rozobraná pištoľ CZ 83
náhľad|Major americkej armády počas cvičnej streľby zo služobnej pištole M9
 Spúšťový mechanizmus 
Pištole sa rozlišujú o. i. podľa spôsobu, akým sa napína a spúšťa mechanizmus, ktorý odpaľuje náboj. 
Typy spúšťových mechanizmov sú:
 SA (Single Action) – nazývaný aj jednočinný mechanizmus, bicí kohút je napínaný ručne, po stlačení spúšte sa kohút uvoľní a odpáli náboj.
 DA (Double Action) – nazývaný aj dvojčinný mechanizmus, okrem spôsobu SA sa bicí kohút môže napínať aj tlakom na spúšť.
 DAO (Double Action Only) – pri stlačení spúšte dôjde k natiahnutiu kohúta, pokračujúcim tlakom sa náboj odpáli a kohút uvoľní.

Niektorí výrobcovia používajú aj ďalšie typy mechanizmov:

 SfA (Safe Action) – používajú ho Glocky. Vnútorný čiastočne prednapnutý úderník sa stisnutím spúšte napne úplne, odpáli náboj a opäť sa čiastočne prednapne.
 Diely pištole 
 hlaveň a nábojová komora
 záver pištole s úderníkom, vyhadzovač nábojníc
 rám pištole
 zásobník

Hlaveň je zvnútra špirálovito drážkovaná, čo dáva strele stabilizačnú rotáciu. Nábojová komora je miesto, kde sa odpaľuje náboj, je teda zosilnená, aby vydržala tlak plynov.

Záver pištole je pevný kryt nad hlavňou a slúži k uzatvoreniu a prípadnému uzamknutiu nábojovej komory. Sú na ňom mieridlá.

Rám pištole siaha od rukoväte až pod ústie hlavne. Jeho súčasťou je spúšť a tiahlo spúšte, bicí kohút alebo vnútorný úderník, prípadná vonkajšia poistka. Rámy sa vyrábajú z kovov, v poslednej dobe sa začínajú presadzovať plasty. Niektoré pištole majú rám a záver chrómovaný, s pažbou z dreva atď.

Do zásobníka sa umiestňujú náboje, podľa typu zbrane zhruba od 5 do 25 kusov. V hornej časti zásobníka je podávač, ktorý umožňuje ľahšiu manipuláciu s nábojmi.

 Šport 
Na streleckých súťažiach sa (v závislosti na type súťaže) používajú pištole so špeciálnymi nastaviteľnými mieridlami, často mávajú dizajn výrazne odlišný od štandardných pištolí.

 Referencie 

 Zdroje 
 Jaroslav Lugs – Ruční palné zbraně I.
 A.E.Hartink – Encyklopedie pistolí a revolverů

 Externé odkazy 
 Pištole a niektoré ich systémy
 Animovaný popis operačného cyklu pištole Borchardt 1893 
 Rozkreslenie operačného cyklu pištole M-1911 s popisom 
 http://world.guns.ru - prehľad najvýznamnejších semiautomatických pištolí 

Kategória:Strelné zbrane